钦定古今图书集成/明伦汇编/宫闱典/第096卷 > 永福公主 下嫁邬景和
## 钦定古今图书集成/明伦汇编/宫闱典/第096卷 > 永福公主 下嫁邬景和

按《明外史公主列传》：“永福公主，下嫁邬景和。和，昆山
人。嘉靖中，奉旨入直，当撰《元文》，以不暗元理辞。帝不
悦。时有事清馥殿，在直诸臣俱行釐祝礼，景和不俟
礼成而出。已而赏赉诸臣，景和与焉。疏言：‘无功受赏，
惧增罪戾。乞容辞免，俾洗心涤虑，以效他日马革裹
尸、衔环结草之报’。”帝大恨，摘疏语谓“诅咒失人臣礼”，
削职归原籍。三十五年入贺圣诞毕，因言：“臣自五世
祖寄籍锦衣卫，世居北地。今被罪南徙，不胜犬马恋
主之私。扶服入贺，退而私省公主坟墓，丘封翳然，荆
棘不剪。臣切自念狐死，尚正首丘，臣托命贵主，独与
逝者魂魄相吊于数千里外，不得春秋祭扫。拊心伤
悔，五内崩裂。臣之罪重，不敢祈。惟陛下幸哀故主，使
得寄籍原卫，长与相依，死无所恨。”帝怜而许之。隆庆
二年以张卤荐，复官。卒。赠少保，谥《荣简》。

按《巢县志》：“嘉靖二年，第三女永福长公主，下嫁驸马
邬景和。四年，主薨。三十年，景和以辞直削爵为民，流
徙吴郡。隆庆元年，复爵。三年薨，谥荣简。”

按《尧山堂外纪》：景和初以选送礼贤馆，命礼部教习。
馆甥一日出对句云：“御沟冰泮闻流水。”景和应声对
云：“金屋春残见落花。”后尚主未几，而公主下世，遂以
偶尔致成谶云。景和既被放，将至吴，曾通一札于邑
令严公宏，欲造驸马府于县紫薇观下，且欲寻取其
族人。其族以景和流徙故惧祸之及，遂群避不敢通
问。作《马公志》时，犹云“今其族为皮匠者甚众，现在城
中。”迨今又八十年，邬姓者盖仅有存焉